O biserică din lemn din Alba a ars complet după slujba de Înviere, din cauza unei lumânări lăsate aprinse
Data actualizării: Data publicării:
O biserică de lemn din satul Ghioncani, judeţul Alba, a fost distrusă complet în urma unui incendiu cauzat, cel mai probabil, de o lumânare lăsată aprinsă şi nesupravegheată. Nu au fost înregistrate victime. Poliţiştii au deschis o anchetă în acest caz pentru distrugere din culpă, relatează News.ro.
„În cursul dimineţii am fost informaţi printr-un apel prin SNUAU 112 de către îngrijitorul bisericii din satul Ghioncani, comuna Întregalde, despre faptul că biserica ar fi ars în totalitate”, a transmis Inspectoratul pentru Situaţii de Urgenţă (ISU) Alba.
Acolo a ajuns un echipaj de stingere din cadrul Secţiei de Pompieri Câmpeni pentru stingerea ultimelor focare rămase aprinse şi stabilirea cauzei probabile de producere a incendiului, în cooperare cu un echipaj din cadrul IPJ Alba.
Pompierii au stabilit că incendiul a izbucnit, cel mai probabil, din cauza unei lumânări aprinse, lăsată nesupravegheată.
„Din primele cercetări efectuate de poliţiştii deplasaţi la faţa locului a rezultat că biserica a ars, în totalitate, fără a fi înregistrate victime omeneşti. În cauză a fost întocmit dosar penal, pentru distrugere din culpă, urmând a se stabili cauzele şi împrejurările producerii incendiului”, a precizat IPJ Alba.